Droogtekrisis: ‘Dis dié verskil tussen Kaapstad en Melbourne’Foto: Daeron/Pixabay.com Die waterkrisis in Kaapstad is nog geensins iets van die verlede nie as gevolg van ’n “vervalle infrastruktuur en ’n gebrek aan leierskap en visie”. Só het prof. Anthony Turton, ’n wêreldwaterkenner, tydens ’n onlangse gesprek rakende die Kaapse waterkrisis by ’n waterberaad in Melbourne, Australië, gesê. Volgen Turton gaan die Australiese staat Victoria en die stad Melbourne voortdurend vooruit, ten spyte van streng waterbeperkings. “Dit staan in direkte kontras met die Suid-Afrikaanse realiteit. Kapitaal vloei in Australië in omdat beleggersvertroue hoog is. Die proses van ontsouting bied watervloei na die stad, waardeur damvlakke bo 60% behou word. Dit skep die geleentheid vir herstel van die ekosisteem, maar bied ook vertroue aan diegene wat die ekonomie wil uitbrei en werk skep. Die rede vir dié verskil tussen Suid-Afrika en Australië is leierskap en visie.” Turton het met sy terugkeer na Suid-Afrika gesê die mite dat oplossings soos ontsouting bloot te duur is en dat Australië dit verkeerd doen, kan nie verder van die waarheid wees nie en dat Suid-Afrikaanse politici bloot hul posisies rakende die proses van ontsouting probeer verdedig. Dit kom te midde van’n daling van 0,9% in Kaapse watervlakke weens onlangse warm weerstoestande in die Moederstad. Damvlakke in Kaapstad staan tans op 74,8%‑bergingskapasiteit. Die Stad Kaapstad sê dié daling is as gevolg van verdamping veroorsaak deur die warm weer sowel as ’n toename in waterverbruik. Volgens die Stad Kaapstad gebruik inwoners deesdae meer water met ’n verbruik van 593 miljoen liter per dag. “Die Stad herinner watergebruikers dat geen water vir tuine of opvulling van swembaddens met munisipale water toegelaat word onder Vlak 5‑waterbeperkings nie.” Dit word verwag dat Turton in gesprek sal tree met Watertekort Suid-Afrika asook John Thwaite, die voormalige minister van Victoria, om die huidige watertekort in die Moederstad te bespreek.